Høj musik og kulørte lamper. Det er lørdag aften i Jomfru Ane Gade, og Aalborgs festgade er proppet med unge mennesker i højt humør. Det er nu et år siden, Mia Skadhauge Stevn blev dræbt, og den unge kvindes død påvirker stadig de unge i Aalborgs natteliv. - I min vennegruppe er vi begyndt at bruge appen ’Find Venner’, så vi altid ved, hvor hinanden er. Og så følges vi altid hjem, eller også skriver vi til hinanden, når vi er kommet hjem, siger Nicoline Munk Bach. - Man tænker også mere over det, hvis man ser en, der går alene. Det gjorde man nok ikke så meget før, siger Caroline Winckler Andersen. Hjælper, hvor de kan På Club Wolf i Jomfru Ane Gade er Lasse Bøgelund ved at gøre klar til at åbne for nattens gæster. Det var netop på denne natklub, Mia Skadhauge Stevn befandt sig i de tidlige morgentimer, inden hun gik mod Vesterbro og steg ind i en mørk bil. Også her fylder Mias navn stadig for natklubbens ansatte. - Når sådan en frygtelig ting sker, så er det klart, at det er noget, man tænker over bagefter, siger Lasse Bøgelund. På natklubben har personalet skærpet opmærksomheden omkring berusede gæster. De oplever ofte, at unge mennesker står udenfor og banker på efter lukketid, fordi de måske har glemt deres overtøj. - Det er jeg særligt opmærksom på, fordi jeg gerne vil have, at de kommer sikkert hjem, siger Lasse Bøgelund. Safe House er velbesøgt Få måneder efter drabet på Mia Skadhauge Stevn åbnede frivillige kræfter et såkaldt 'safe house' i Jomfru Ane Gade. Hver fredag og lørdag fra klokken 23 til klokken syv om morgenen arbejder frivillige for at gøre nattelivet tryggere for de unge. - Vi er rigtig meget med til at hjælpe folk sikkert hjem. Enten sørger vi for, at der bliver taget kontakt til nogen, der kan komme og hente dem, eller også kan de sidde herinde og slappe af og afruse, så de selv kan finde hjem, siger Mikkel Ramm, der er daglig leder af Safe House i Jomfru Ane Gade. Klokken har knap slået 23, før de første, der har brug for hjælp, melder sig i Safe House. Nogle kommer forbi for at få strøm på mobiltelefonen, og andre har fået for meget at drikke. Det er ikke unormalt, at der er mange forbi i løbet af en nat, fortæller den daglige leder. - Når der er rigtig travlt og mange mennesker i 'Gaden', kan vi godt have over 200 mennesker inde i løbet af en enkelt aften. Det er folk, der har brug for hjælp på den ene eller den anden måde, siger Mikkel Ramm. Mias drab har ændret meget En gruppe veninder, der netop er ankommet til Jomfru Ane Gade, er i færd med at hænge deres jakker i en garderobe. Veninderne, der alle bor i Hadsund, har lavet et regelsæt, de følger, når de er i byen. - Man skal altid have nogen at følges med. Det er vi blevet mere opmærksomme på. Det er også det sidste, man får at vide af forældrene inden, man tager afsted, siger 18-årige Cecilie Høst. - Jeg er personligt blevet meget bedre til at spørge om hjælp, hvis jeg har brug for det. Det er der ikke noget forkert i. Folk er virkelig meget åbne for at hjælpe hinanden nu, siger Ida Fisker. Hvis man spørger venindegruppen, så har Mias drab ændret noget i dem alle. - Jeg synes, vi er blevet bedre alle sammen til at holde øje med hinanden i hvert fald. Og sørge for at alle er trygge, og at alle har nogen at køre med hjem. Vi aftaler på forhånd, hvordan vi kommer frem og tilbage, siger Thea Eriksen, inden der bliver råbt "shots", og de unge piger danser afsted mod en af 'Gadens' mange beværtninger.
Det tragiske drab på den unge kvinde har stadig stor betydning for unge i Jomfru Ane Gade et år efter.